นวกิจลุยเคลียร์สินไหมน้ำท่วม
ตั้งเป้าเดือนมิ.ย.จ่ายเคลมเรียบร้อยวงเงิน3.6หมื่นล.จ่ายเอง646ล.
7 มิ.ย. 2556

ตั้งเป้าเดือนมิ.ย.จ่ายเคลมเรียบร้อยวงเงิน3.6หมื่นล.จ่ายเอง646ล.
นวกิจประกันภัยลั่นสิ้น ก.ย.นี้จ่ายสินไหมน้ำท่วมครบ 3.6 หมื่นล้านบาท ไม่กลัวเปิดเสรีอาเซียนยันสู้ได้
นายนิพล ตั้งจีรวงษ์ ประธานกรรมการบริหาร บริษัท นวกิจประกันภัย เปิดเผยว่า บริษัทคาดว่าภายในเดือน มิ.ย.นี้ หรืออย่างช้าไม่เกินสิ้นเดือน ก.ย.นี้ จะสามารถจ่ายค่าสินไหมจากเหตุการณ์น้ำท่วมใหญ่เมื่อปี 2554 ที่ยังมีค้างอยู่ประมาณ 30 ราย จากทั้งหมด 1,000 ราย ให้กับผู้เอาประกันได้ครบทั้งหมด โดยไม่ส่งผลกระทบต่อฐานะการเงินและสภาพคล่องของบริษัท
ทั้งนี้ บริษัทได้ตั้งสำรองค่าสินไหมทดแทนสำหรับมหาอุทกภัยปลายปี 2554 ไว้จำนวน 3.6 หมื่นล้านบาท โดยเป็นค่าสินไหมทดแทนที่บริษัทรับเสี่ยงภัยไว้เองประมาณ 1,400 ล้านบาท และหลังการเรียกร้องค่าสินไหมทดแทนรับคืนจากบริษัทประกันภัยต่อ จะเหลือเป็นความเสียหายสุทธิของบริษัท646 ล้านบาท 
นายสุจินต์ หวั่งหลี ประธานกรรมการ บริษัท นวกิจประกันภัย กล่าวว่า การแข่งขันกับการเปิดเสรีประชาคมเศรษฐกิจอาเซียน ในระยะ 5 ปีแรก ยังไม่ส่งผลกระทบกับบริษัทประกันภัยในไทย เนื่องจากไทยเป็นตลาดหลักด้านธุรกิจประกันภัยในประเทศอาเซียนประเทศอื่นๆ เช่น มาเลเซีย อินโดนีเซีย หรือ ฟิลิปปินส์ คงไม่สามารถที่จะแย่งชิงส่วนแบ่งการตลาดในประเทศไทยได้ 
ขณะที่ ประเทศไทยเองก็ยากที่จะไปขยายตลาดธุรกิจประกันภัยในประเทศอื่นได้เช่นกัน จากที่ได้ไปดูงานธุรกิจประกันภัยในประเทศพม่า พบว่าทั้งตลาดมีเบี้ยประกันภัยทั้งสิ้น 1,500 ล้านบาท แต่รัฐบาลพม่ามีเงื่อนไขให้แต่ละบริษัทประกันที่จะเข้าไปทำธุรกิจต้องมีเงินทุน 6,000 ล้านบาท ซึ่งจะไม่คุ้มกับเงินลงทุน
อย่างไรก็ตาม บริษัทมีการติดตามและศึกษาความเป็นไปได้อยู่เป็นระยะ เกี่ยวกับการลงทุนในประเทศกลุ่มอาเซียน สำหรับประเทศใหญ่อื่นๆ นอกเหนือจากประเทศในอาเซียน ก็ได้เข้ามาลงทุนในธุรกิจประกันภัยไทยเกือบหมดแล้ว
สำหรับผลการดำเนินงานในช่วงไตรมาสแรกที่ผ่านมา บริษัทมีเบี้ยประกันภัยรับ 714 ล้านบาท เพิ่มขึ้น19% เมื่อเทียบกับช่วงเวลาเดียวกันในปี 2555 มีกำไรสุทธิ 104 ล้านบาท เพิ่มขึ้น 234% เนื่องจากกำไรจากการรับประกันภัยเพิ่มขึ้น 116% และกำไรจากการลงทุนเพิ่มขึ้น 17%